CELEX: 32015R0779
Language: fi
Date: 2015-05-20 00:00:00
Title: Euroopan parlamentin ja neuvoston asetus (EU) 2015/779, annettu 20 päivänä toukokuuta 2015, asetuksen (EU) N:o 1304/2013 muuttamisesta nuorisotyöllisyysaloitteesta tuettaville toimenpideohjelmille maksettavan ylimääräisen ensimmäisen ennakkomaksun osalta

21.5.2015   
            
            
               FI
            
            
               Euroopan unionin virallinen lehti
            
            
               L 126/1
            
         EUROOPAN PARLAMENTIN JA NEUVOSTON ASETUS (EU) 2015/779,
   annettu 20 päivänä toukokuuta 2015,
   asetuksen (EU) N:o 1304/2013 muuttamisesta nuorisotyöllisyysaloitteesta tuettaville toimenpideohjelmille maksettavan ylimääräisen ensimmäisen ennakkomaksun osalta
   EUROOPAN PARLAMENTTI JA EUROOPAN UNIONIN NEUVOSTO, jotka
   ottavat huomioon Euroopan unionin toiminnasta tehdyn sopimuksen ja erityisesti sen 164 artiklan,
   ottavat huomioon Euroopan komission ehdotuksen,
   sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
   ottavat huomioon Euroopan talous- ja sosiaalikomitean lausunnon (1),
   ovat kuulleet alueiden komiteaa,
   noudattavat tavallista lainsäätämisjärjestystä (2),
   sekä katsovat seuraavaa:
   
               (1)
            
            
               Unionin jatkuvan korkean nuorisotyöttömyyden takia on perustettu erityinen nuorisotyöllisyysaloite tarjoamaan nuorisotyöttömyydestä eniten kärsivillä alueilla tukea nuorille, joilla ei ole työ-, koulutus- tai harjottelupaikkaa. Nopean toiminnan varmistamiseksi nuorisotyöttömyyden torjunnassa Euroopan parlamentin ja neuvoston asetuksen (EU) N:o 1303/2013 (3) ja Euroopan parlamentin ja neuvoston asetuksen (EU) N:o 1304/2013 (4) säännöksillä mahdollistetaan nuorisotyöllisyysaloitteeseen osoitettujen varojen nopeampi käyttöönotto, muun muassa kaikkien varojen sitominen ohjelmakauden kahden ensimmäisen vuoden aikana, nuorisotyöllisyysaloitteen erityisten toimenpideohjelmien hyväksyminen ennen asetuksessa (EU) N:o 1303/2013 tarkoitetun kumppanuussopimuksen toimittamista komissiolle ja nuorisotyöllisyysaloitteesta tuettavien toimien menojen tukikelpoisuus 1 päivästä syyskuuta 2013 alkaen.
            
         
               (2)
            
            
               Julkisen talouden rajoitteet jäsenvaltioissa ja käytettävissä olevan rahoituksen puuttuminen ohjelmakauden alkuvaiheessa ovat viivästyttäneet huomattavasti nuorisotyöllisyysaloitteen täytäntöönpanoa. Asetuksessa (EU) N:o 1303/2013 vahvistetaan ensimmäisen ennakkomaksun määrän tasot sen varmistamiseksi, että jäsenvaltioilla on käytössään varat tarjota tuensaajille tukea toimenpideohjelmien täytäntöönpanon alusta alkaen. Nuorisotyöllisyysaloitteen yhteydessä näitä määriä pidetään kuitenkin riittämättöminä tarvittavien maksujen suorittamiseksi tuensaajille toimien täytäntöönpanoa varten.
            
         
               (3)
            
            
               Jotta voidaan ottaa huomioon jäsenvaltioiden talousarviorajoitteet ohjelmakauden alkuvaiheessa, kiireellinen tarve puuttua nuorisotyöttömyyteen ja nuorisotyöllisyysaloitteen erityispiirteet, olisi vahvistettava säännöksiä, joilla täydennetään asetusta (EU) N:o 1303/2013 nuorisotyöllisyysaloitteesta tuettaville toimenpideohjelmille maksettavan ensimmäisen ennakkomaksun määrän korottamiseksi vuonna 2015. Sen varmistamiseksi, että jäsenvaltioilla on käytössään riittävät varat suorittaa maksuja tuensaajille, jotka vastaavat nuorisotyöttömyyteen kohdennettujen toimien täytäntöönpanosta, nuorisotyöllisyysaloitteen erityismäärärahoista olisi maksettava vuonna 2015 nuorisotyöllisyysaloitteesta tuettaville toimenpideohjelmille ylimääräinen ensimmäinen ennakkomaksu, jolla täydennetään asetuksen (EU) N:o 1303/2013 mukaisesti maksettavia ennakkomaksuja.
            
         
               (4)
            
            
               Sen varmistamiseksi, että ylimääräinen ensimmäinen ennakkomaksu käytetään nuorisotyöllisyysaloitteen välittömään täytäntöönpanoon, kyseinen määrä olisi maksettava takaisin komissiolle, jos nuorisotyöllisyysaloitteesta suoritettava unionin rahoitusosuus ei ole riittävän suuri komissiolle 12 kuukauden kuluessa tämän asetuksen voimaantulosta osoitetuissa välimaksupyynnöissä.
            
         
               (5)
            
            
               Tässä asetuksessa säädettyjen toimenpiteiden pikaisen soveltamisen mahdollistamiseksi tämän asetuksen olisi tultava voimaan sitä päivää seuraavana päivänä, jona se julkaistaan Euroopan unionin virallisessa lehdessä.
            
         
               (6)
            
            
               Asetus (EU) N:o 1304/2013 olisi sen vuoksi muutettava,
            
         OVAT HYVÄKSYNEET TÄMÄN ASETUKSEN:
   1 artikla
   Lisätään asetukseen (EU) N:o 1304/2013 artikla seuraavasti:
   
      ”22 a artikla
      Ylimääräisen ensimmäisen ennakkomaksun maksaminen nuorisotyöllisyysaloitteesta tuettaville toimenpideohjelmille
      1.   Asetuksen (EU) N:o 1303/2013 134 artiklan 1 kohdan b alakohdan mukaisesti maksettavan ensimmäisen ennakkomaksun lisäksi nuorisotyöllisyysaloitteen erityismäärärahoista maksetaan vuonna 2015 ylimääräinen ensimmäinen ennakkomaksu kaikille nuorisotyöllisyysaloitteesta tuettaville toimenpideohjelmille ohjelmajärjestelyjen muodosta riippumatta tämän asetuksen 18 artiklan mukaisesti, jotta nuorisotyöllisyysaloitteen erityismäärärahoista maksettava ensimmäinen ennakkomaksu korotetaan 30 prosenttiin, jäljempänä ’ylimääräinen ensimmäinen ennakkomaksu’.
      2.   Laskettaessa ylimääräisen ensimmäisen ennakkomaksun määrää vähennetään nuorisotyöllisyysaloitteen erityismäärärahoista toimenpideohjelmille asetuksen (EU) N:o 1303/2013 134 artiklan 1 kohdan b alakohdan mukaisesti maksettavat määrät.
      3.   Jos jäsenvaltio ei esitä viimeistään 23 päivänä toukokuuta 2016 välimaksupyyntöjä, joissa nuorisotyöllisyysaloitteesta maksettava unionin rahoitusosuus on vähintään 50 prosenttia ylimääräisestä ensimmäisestä ennakkomaksusta, asianomaisen jäsenvaltion on maksettava 1 kohdan mukaisesti maksettu ylimääräinen ensimmäinen ennakkomaksu kokonaisuudessaan takaisin komissiolle. Tällainen takaisinmaksu ei vaikuta nuorisotyöllisyysaloitteen erityismäärärahoista kyseiselle toimenpideohjelmalle suoritettavaan rahoitusosuuteen.”
   
   2 artikla
   Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Strasbourgissa 20 päivänä toukokuuta 2015.
      
         
            Euroopan parlamentin puolesta
         
         
            Puhemies
         
         M. SCHULZ
      
      
         
            Neuvoston puolesta
         
         
            Puheenjohtaja
         
         Z. KALNIŅA-LUKAŠEVICA
      
   
   
      (1)  Lausunto annettu 18. maaliskuuta 2015 (ei vielä julkaistu virallisessa lehdessä).
   
      (2)  Euroopan parlamentin kanta, vahvistettu 29. huhtikuuta 2015 (ei vielä julkaistu virallisessa lehdessä), ja neuvoston päätös, tehty 19. toukokuuta 2015.
   
      (3)  Euroopan parlamentin ja neuvoston asetus (EU) N:o 1303/2013, annettu 17 päivänä joulukuuta 2013, Euroopan aluekehitysrahastoa, Euroopan sosiaalirahastoa, koheesiorahastoa, Euroopan maaseudun kehittämisen maatalousrahastoa ja Euroopan meri- ja kalatalousrahastoa koskevista yhteisistä säännöksistä sekä Euroopan aluekehitysrahastoa, Euroopan sosiaalirahastoa, koheesiorahastoa ja Euroopan meri- ja kalatalousrahastoa koskevista yleisistä säännöksistä sekä neuvoston asetuksen (EY) N:o 1083/2006 kumoamisesta (EUVL L 347, 20.12.2013, s. 320).
   
      (4)  Euroopan parlamentin ja neuvoston asetus (EU) N:o 1304/2013, annettu 17 päivänä joulukuuta 2013, Euroopan sosiaalirahastosta ja neuvoston asetuksen (EY) N:o 1081/2006 kumoamisesta (EUVL L 347, 20.12.2013, s. 470).